ຣັດເຊຍ ເຈາະລົງໄປເຖິງ ທະເລສາບນໍ້າຈືດ ຢູ່ພື້ນ ຂົ້ວໂລກໃຕ້
ຣັດ​ເຊຍ​ ເລິ່ມ​ໂຄງການ​ຂຸດເຈາະ ​​ຫາ​ທະ​ເລ​ສາບນໍ້າ​ຈືດ​ ທີ່​ລັບ​ລີ້​​ແຫ່ງ​ນີ້ ໃນ​ຊຸມ​ປີ 1990 ຫຼັງຈາກ​ພົບ​ຫຼັກຖານ​ວ່າ ​ທະເລສາບດັ່ງກ່າວມີແທ້
ພວກນັກວິທະຍາສາດຣັດເຊຍທີມນຶ່ງ ກໍາລັງຂຸດເຈາະເລິກເຂົ້າໄປໃນດານນໍ້າກ້ອນເຂດຂົ້ວ ໂລກໃຕ້ຫຼື Antarctic ຊຶ່ງໄດ້ເຈາະໄປເຖິງໜ້າທະເລສາບນໍ້າຈືດຂະໜາດໃຫຍ່ ທີ່ບໍ່ເຄີຍໄດ້ ຖືກລົບກວນມາໄດ້ຫຼາຍກວ່າ 15 ລ້ານປີແລ້ວ ທະເລສາບນີ້ໄດ້ຖືກຕັ້ງຊື່ໃຫ້ວ່າ ທະເລສາບ Vostok ຕາມຊື່ສະຖານີຄົ້ນຄວ້າຂອງຣັດເຊຍ ທີ່ຕັ້ງຢູ່ຂ້າງເທິງທະເລສາບດັ່ງກ່າວນັ້ນ ທະເລສາບທີ່ວ່ານີ້ມີຄວາມເລິກເກືອບສີ່ກິໂລແມັດ ຢູ່ໃຕ້ນໍ້າກ້ອນທີ່ສ່ວນໃຫຍ່ປົກຄຸມສ່ວນ ໃຫຍ່ຂອງຂົ້ວໂລກໃຕ້ນັ້ນ ທະເລສາບທີ່ຢູ່ກ້ອງນໍ້າ ກ້ອນແຫ່ງນີ້ມີພື້ນທີ່ປະ ມານ 10,000 ກິໂລແມດມົນທົນ ຣັດເຊຍໄດ້ເລິ່ມໂຄງການການ ຂຸດເຈາະຫາທະເລສາບນໍ້າຈືດທີ່ລັບລີ້ແຫ່ງນີ້ ໃນຊຸມປີ 1990 ຫຼັງຈາກຄົ້ນພົບຫຼັກຖານວ່າ ມີແທ້ໃນຊຸມປີ 1970 ພວກນັກວິທະຍາສາດແມ່ນມີຄວາມສົນໃຈຢ່າງແຮງໃນທະເລສາບ Vos-tok ນີ້ແລະທະເລ ສາບອື່ນໆຫລາຍກວ່າ 300 ແຫ່ງທີ່ລີ້ຊ່ອນຢູ່ໃຕ້ດານນໍ້າກ້ອນຂອງຂົ້ວໂລກໃຕ້ ເພາະວ່າ ມັນອາດມີສິ່ງທີ່ມີຊີວິດນ້ອຍໆ ທີ່ຖືກໂດດດ່ຽວຢ່າງສິ້ນເຊີງຈາກສະພາບແວດລ້ອມຂອງໂລກ ມາໄດ້ຫຼາຍລ້ານປີ ແລ້ວນັ້ນ ການຄົ້ນພົບສິ່ງທີ່ມີຊີວິດດຶກດຳບັນນີ້ ອາດສາມາດນໍາໄປສູ່ຄວາມກ້າວໜ້າອັນຍິ່ງໃຫຍ່ ໃນ ການຮຽນຮູ້ກ່ຽວກັບຕົ້ນຕໍຂອງສິ່ງມີຊີວິດຢູ່ໃນໂລກ ແລະຢູ່ຕາມ ສະພາບແວດລ້ອມຕ່າງໆ ທີ່ປົກຄຸມໄປດ້ວຍດານນໍ້າກ້ອນ ໃນທົ່ວລະບົບສຸລິຍະຈັກກະວານຂອງພວກເຮົາ ຊຶ່ງໂຮມທັງ ດານນໍ້າກ້ອນຂອງເທິງດາວພະອັງຄານ ດວງຈັນ Europa ຂອງດາວພະຫັດ ແລະດວງຈັນ Titan ຂອງດາວພະເສົາ ນັກວິທະຍາສາດຄົນນຶ່ງກ່າວວ່າການຂຸດເຈາະຫາທະເລສາບໃນຍຸກກ່ອນປະວັດສາດດັ່ງກ່າວ ຄ້າຍໆກັບວ່າພວກເຮົາຄົ້ນພົບດາວນົບພະເຄາະອີກ ດວງນຶ່ງຢູ່ເທິງໜ່ວຍໂລກກໍວ່າໄດ້